 **Csokoládéfolt eltávolítása**

A csokoládéfoltot először óvatosan késsel kaparjuk meg, hogy a tetejéről a vastagabb réteg lejöjjön. A maradék foltot mártsuk bele benzinbe, és dörzsöljük ki az anyagból. Ezután mosószeres langyos vízben öblögessük át a ruhát.  
Ezen kívül alkalmazhatunk még sós vizet is, citromsavat és timsó oldatot is.  
Ha ezek után még mindig megmaradt a folt, akkor áztassuk be meleg glicerinbe, majd dörzsöljük át és öblítsük át meleg vízzel. A benzin, a glicerin és a timsó bármelyik patikában beszerezhető.

 **Vérfolt tisztítása**

Amennyiben a folt még friss, azt hideg vízben dörzsöljük ki, majd mosószerrel mossuk ki a ruhát a szokásos módon. Forró vizet ne használjunk, mert az a foltot beleégeti az anyagba!  
Ha a folt régebbi, beszáradt, akkor langyos sós vízbe áztassuk be a ruhát, majd dörzsöljük át a foltot, ezután a ruhát mossuk át a szokásos módon mosószerrel. Sós víz készítéséhez 1 liter langyos víz mellé 5 evőkanál sót keverjünk.  
Abban az esetben, ha sós vízzel sem sikerülne megszabadulni a folttól, keverjünk egy liter langyos vízhez három evőkanál szalmiákszeszt majd ebbe az oldatba áztassuk be a ruhát.

 **Rúzsfolt eltávolítása**

Áztassuk a foltot 35celsius fokra felmelegített glicerinbe, majd pár perc után meleg vízben mossuk ki. A bennmaradt foltot meleg alkohollal próbáljuk meg óvatosan kidörzsölni.  
Szintén hatékony megoldás lehet, ha a foltot terpentinbe vagy acetonba áztatjuk, majd ezután tiszta ruhával áttöröljük, végül mosószeres vízben kimossuk.  
Glicerint, alkoholt és terpentint, a háztartási boltokban, vagy patikákban tudunk beszerezni.

 **Rozsdafolt eltávolítása**

A folt eltávolításához oldjunk fel egy evőkanálnyi sót egy pohár citromlében, ebben áztassuk be a foltot, majd puha ruhával dörzsöljük át, végül mosószeres vízben mossuk ki a ruhát.  
Ha a folt már barna, akkor tömény oldatot készítsünk, citromlé helyett borkősavat használjunk, amellyel jól itassuk át a ruhát. Ezt követően a foltot meleg vasalóval vasaljuk át, majd öblítsük ki a ruhát meleg vízben.

 **Kávéfolt eltávolítása**

Ha a folt még friss, akkor kevés glicerines langyos vízzel dörzsöljük át, majd langyos vízzel öblítsük ki.  
Hatásos módszer lehet még, ha egy liter vízhez három evőkanál sót adunk, ebben áztatjuk a ruhát, majd langyos vízben kiöblítjük azt.  
A már beszáradt foltot áztassuk be tömény glicerinbe, hagyjuk benne kb. 10-15 percig, majd meleg vízzel többször öblítsük át. Glicerint a gyógyszertárakban, illetve drogériákban szerezhetünk be.

 **Teafolt eltávolítása**

A friss foltoknál a mosószeres vízben való dörzsölés is elegendő.  
A beszáradt foltot egy rész alkohol és két rész víz keverékével vagy citromlével dörzsöljük át, majd kis idő múlva jól öblítsük le langyos vízzel.  
A szőnyegből a foltot ecet és alkohol (1:1) keverékébe mártott puha ronggyal dörzsöljük ki, majd langyos vízzel öblítsük át a folt helyét.

 **Cseresznyefolt eltávolítása**

A friss foltoknál a meleg vízben való dörzsölés is elegendő. A beszáradt foltra szórjunk sót, majd öblítsük át hideg vízzel. Ezt követően áztassuk be mosószeres vízbe, és mossuk ki.

 **Aszfalt folt eltávolítása**

A foltot először vajjal vagy zsírral ajánlatos fellazítani, majd késsel a felső réteget lekaparni. A szövetek közül terpentinnel tudjuk kiszedni az aszfaltot. Terpentint a művészboltokban, a patikákban, illetve a drogériákban vásárolhatunk. A foltot az oldószerrel itassuk át jó alaposan, majd hogy elkerüljük az udvarképződést, szórjunk rá fehér krétaport. Ezt kb. 10-15 perc múlva keféljük le a ruháról. Ha elsőre nem sikerül a foltot eltávolítani, ismételjük meg újra. Ha mégis képződik udvarfolt, vagy oldószernyom a ruhán, azt egy benzines ruhával dörzsöljük át.

 **Alkoholfolt eltávolítása**

Az alkohol okozta foltot lehetőség szerint azonnal mossuk ki bő – hideg vízzel, mert hamar megbarnul. Amennyiben nincs lehetőségünk azonnal nekilátni a folteltávolításnak, úgy később glicerines hideg vízzel próbálkozzunk, majd ecetes vízzel öblítsük át. A glicerin a háztartási boltokban és a patikákban kapható.

 **Zsírfolt eltávolítása**

Tegyünk mosogatószert a zsírfoltra. Vigyázzunk, a színes mosogatószer megfoghatja a ruhát, ezért ha csak az áll rendelkezésre, akkor mindenképpen hígítsuk fel!  
Ez után öblítsük át a foltot ecettel, hogy kijöjjön belőle a mosogatószer.  
Végezetül pedig mossuk ki a ruhát a szokásos módon.

 **Tintafolt eltávolítása**

A foltot a lehető leggyorsabban dörzsöljük be meleg tejjel, vagy használjunk citromlevet.

 **Rágó folt eltávolítása**

Nedvesítsük be a rágófoltos ruhát, majd arra tegyünk egy száraz papír zsebkendőt és forró vasalót használva olvasszuk át rá a rágógumit. Mivel a ruha gőzt lök ki, ezért a rágó könnyen leválik a ruháról és a száraz papír zsebkendőbe ragad.

 **Fűfolt eltávolítása**

Világos színű ruhánál használhatunk aludttejet vagy citromlevet. Áztassuk be a foltot, majd 10-15perc múlva idő múlva dörzsöljük ki a ruhából

A régebbi, beszáradt foltot meleg, tömény alkohollal vagy hidrogénperoxid és szalmiákszesz keverékével is kimoshatjuk. A Hidrogénperoxid és a szalmiákszesz drogériában, vagy fodrászkellék boltban, esetleg gyógyszertárakban is kapható.  
A kitisztított ruhákat minden esetben többször alaposan öblítsük ki hideg vízzel.

 **Gyertyaviaszfolt eltávolítása**

Első lépésként, egy tompa hegyű késsel kaparjuk le az eltávolítható viaszréteget a ruháról.  
A viaszos felületet helyezzük két barna csomagolópapír közé, és meleg vasalóval simítsuk végig. Vasaljuk át többször is az anyagot, egészen addig, amíg a viasz fel nem itatódik.

 **Vörösborfolt eltávolítása**

Vörösborfolt ellen legjobb megoldás a fehérbor! Ebbe áztassuk be a foltos ruhát 15 percre, majd langyos vízben alaposan öblítsük ki. Szintén hatékony megoldás, ha a foltot beszórjuk konyhasóval,- hogy felszívja a bort - ezt hagyjuk rajta állni akár órákig is. Végül mossuk ki a ruhadarabot.

 **Ingek és blúzok nyakának tisztítása**

Ingek és blúzok gallérjáról könnyedén eltűntethetjük a szennyeződéseket, ha bedörzsöljük őket egy kevés samponnal.

 **Ruhák fehérítése**

Ha a beszürkült ruhái anyagát nem szeretné kémiai fehérítőkkel roncsolni, a következő mosás során tegyen a mosódobba néhány vászonzsákba kötött tojáshéjat.

 **Alapozó krémfolt**

Folyékony mosószeres vízben mossuk, majd öblítsük ki az anyagot.  
A zsíros krémeket legjobban vegyszeres oldószerekkel távolíthatunk el.

 **Körömlakkfolt**

A körömlakkfoltot amyl-acetáttal vagy acetonnal távolítsuk el.  
Az olajtartalmú lakklemosók folttisztításra nem alkalmasak!  
Ezután háztartási benzinnel permetezzük be a foltot, majd alaposan mossuk ki.

 **Golyóstolltintafolt**

Denaturált szesszel többször dörzsöljük át a foltot, majd az anyagot jól öblítsük ki és szellőztessük át. Szarvasbőr anyagon esett folt esetén, a foltot finom dörzspapírral ledörzsölhetjük.

 **Céklafolt**

A lehető leggyorsabban tegyük az anyagot hideg vízbe és hagyjuk benne ázni egy éjszakára. Ezután tegyünk a foltra hígítatlan folyékony mosószert és jól dörzsöljük az anyagba.  
Öblítés után tegyünk bóraxot a nedves foltra és forró vízzel öblítsük le.